*Ohje: Erikoistumiskoulutuksen perusteet ovat ne asiat, joista asetuksen mukaan on vähintään sovittava. Muistakin asioista voidaan sopia, ja kohdassa Muut puitteet on asioita joista on tarkoituksenmukaista sopia yhteisesti mikäli mahdollista. Tämä liite on koko erikoistumiskoulutusta koskevan sopimuksen keskeisin sisältö.*

**LIITE 2: ERIKOISTUMISKOULUTUKSEN PERUSTEET JA MUUT PUITTEET**

**ERIKOISTUMISKOULUTUKSEN PERUSTEET**

1. Erikoistumiskoulutuksen nimi: \_\_\_\_\_\_\_\_\_\_\_\_

2. Koulutuksen laajuus: \_\_\_\_\_ opintopistettä

3. Koulutuksen tavoitteet

*Ohje: Tavoitteilla tarkoitetaan tässä osaamistavoitteita. Osaamistavoitteista sopiminen varmistaa eri korkeakoulujen järjestämän erikoistumiskoulutuksen yhdenmukaisuutta, ja toisaalta toimii erikoistumiskoulutusten laadunvarmistajana. Erikoistumiskoulutusten yleiset osaamistavoitteet on määritelty valtioneuvoston asetuksella.*

*Osaamistavoitteiden kuvauksella sopijaosapuolet konkretisoivat sen työelämän rajatun osa-alueen osaamisvaatimukset, jotka perustuvat tieteelliseen tutkimustietoon tai taiteellisen toiminnan menetelmiin. Kuvaus konkretisoi myös sen, millä tavalla sovittava erikoistumis-koulutus täyttää asetuksella säädetyt yleiset tavoitteet. Osaamistavoitteiden kuvauksella on myös tärkeä tehtävä siinä, että niiden avulla erikoistumiskoulutus erotetaan ja asemoidaan omaksi koulutusmuodokseen, ja erotetaan yleissivistävästä koulutuksesta, harrastus-toimintaan liittyvästä koulutuksesta sekä yleisestä täydennyskoulutuksesta ja vapaiden markkinoiden tarjoamasta koulutuksesta.*

*Sopimuksessa määritellään sovittavan erikoistumiskoulutuksen osaamistavoitteet: siis ne tiedot, taidot ja valmiudet, jotka erikoistumiskoulutuksen suorittaneella on koulutuksen jälkeen. Osaamistavoitteet tulisi muotoilla konkreettisesti ja osaamisperusteisesti sekä siten, että valtioneuvoston asetuksessa määritellyt tavoitteet täyttyvät.*

*Osaamistavoitteiden kuvaamisessa on hyvä huomioida, että sopivaa erikoistumiskoulutusta etsivät henkilöt, uusia erikoistumiskoulutuksia suunnittelevat korkeakoulut, työ- ja elinkeinoelämän edustajat sekä muut kiinnostuneet käyttävät näitä tavoitteita omiin tarkoituksiinsa, ja tietoja voivat käyttää myös opinto-ohjaajat ja työvoimaviranomaiset. Siksi sopimuksissa kuvattujen osaamistavoitteiden perusteella tulee pystyä erottamaan erilaiset koulutukset ja erilaisille asiantuntijuuden aloille suuntautuvat koulutukset toisistaan.*

*Osaamistavoitteiden muotoilussa on tehtävä tiivistä yhteistyötä työ- ja elinkeinoelämän edustajien kanssa, ja edustajat on otettava mukaan osaamistavoitteiden laatimiseen alusta saakka. Erikseen on syytä huomauttaa, että menettelyksi ei pääsääntöisesti käy se, että osaamistavoitteet muotoillaan korkeakoulussa, ja ne vain hyväksytetään työ- ja elinkeinoelämän edustajilla. Sopimusmallin malliliitteessä 3 on tarkemmin yhteistyöstä.*

4. Koulutuksen kohderyhmä

*Ohje: Lain perustelujen mukaan erikoistumiskoulutukset ovat jo työelämässä toimineille suunnattuja ammatillista kehittymistä ja erikoistumista edistäviä luonteeltaan täydennyskoulutusta pysyvämmäksi tarkoitettuja koulutuksia, joita yliopistot ja ammattikorkeakoulut järjestävät korkeakoulututkinnon suorittaneille ja niille, joilla korkeakoulu toteaa muutoin olevan opintoja varten riittävät tiedot ja valmiudet. Kohderyhmän tarkempi määritys on sopimusasia.*

5. Opiskelijan asiantuntemuksen osoittaminen

*Ohje: Sopimukseen tulisi kirjata yhteisesti hyväksytyt linjaukset arvioinnin pääperiaatteille, tavoitteille, muodoille ja kattavuudelle.*

*Arvioinnin on perustuttava osaamistavoitteisiin, ja arviointi edellyttää vaadittavan osaamisen ja asiantuntijuuden määritystä ja kuvaamista. Tapojen, joilla asiantuntemus osoitetaan, tulee soveltua niiden osaamistavoitteiden arviointiin.*

*Koulutuksen tuottaman osaamisen osoittaminen suorittamalla todellisia työtehtäviä ja toimeksiantoja vahvistaa erikoistumiskoulutuksen työelämäperusteisuutta. Arvioinnin periaatteena voi olla, että työelämän edustajat osallistuvat arviointiin.*

*Arvioinnin muotoja voivat olla esimerkiksi tehtävät, arviointikeskustelut, itsearviointi tai työpaikalla tapahtuvat näytöt.*

*Asiantuntijuuden osoittaminen voi rakentua esimerkiksi portfoliomaisesti useista näytöistä koulutuksen aikana, tai koulutuksen päättövaiheessa tehtävästä projektista, näytöstä tai lopputyöstä.*

**MUUT PUITTEET**

6. Koulutuksen rakenne

*Ohje: Korkeakoulut voivat halutessaan sopia myös koulutuksen tarkemmasta rakenteesta ja opetussuunnitelmasta. Rakenteesta sopiminen yhdenmukaistaa erikoistumiskoulutuksen järjestämistä eri korkeakouluissa, ja samalla auttaa mahdollisia hakijoita ja työelämää tunnistamaan koulutuksen.*

*Esimerkiksi voidaan sopia erikoistumiskoulutuksen modulaarisuudesta, pakollisista ja valinnaisista koulutuksen osista, tai työssäoppimisen sisällyttämisestä pakollisena osiona koulutukseen.*

7. Aikaisemmin hankitun osaamisen tunnistaminen ja tunnustaminen

*Ohje: Erikoistumiskoulutus on suunnattu jo työelämässä toimineille asiantuntijoille, jolloin oletusarvoisesti suurella osalla koulutukseen osallistuvista tulee olemaan sellaista työelämässä jo hankittua osaamista, että AHOT-käytännöille on tarvetta. Tällöin yhteisesti sovellettavista AHOT-periaatteista olisi hyvä sopia. Yhteisesti sovellettavat periaatteet ja käytännöt voivat perustua korkeakoulujen jo olemassa oleviin hyviin käytäntöihin.*

8. Erikoistumiskoulutuksen tavoitteellisesta suoritusajasta

*Ohje: Erikoistumiskoulutuksille voidaan sopia myös tavoitteellinen suoritusaika. Tällöin suoritusajan määrittelyssä tulisi huomioida se, ovatko opiskelijat kokopäiväisiä vai suorittavatko he opintoja työn ohessa, vai onko opiskelijoissa mahdollisesti molempia.*

9. Valintaperusteet

*Ohje: Sopijaosapuolet voivat sopia myös opiskelijoiden valintaperusteista. Valintaperusteiden pääperiaatteista olisi mielekästä sopia yhteisesti, jotta saman erikoistumiskoulutuksen valintaperusteet eivät olisi liian tai perusteettomasti erilaisia eri korkeakouluissa.*

*Erikoistumiskoulutukseen hakeutuvien yleiset kelpoisuusehdot on määritelty yliopisto- ja ammattikorkeakoululaeissa. Huomionarvoista on, että vaikka työkokemusta voidaan edellyttää valintaperusteissa, niin työkokemus ei ole yleinen kelpoisuusehto.*

*Valintaperusteet on syytä suhteuttaa koulutuksen kohderyhmään. Työelämässä toimivien asiantuntijoiden koulutustaustat vaihtelevat, joten valintaperusteissa pitäisi pyrkiä tutkintotaustan suhteen mahdollisimman väljään määrittelyyn.*

10. Koulutustarjonnan mitoitus

*Ohje: Korkeakoulut voivat sopia, kuinka monta opiskelijaa kukin sopijaosapuoli kouluttaa. Mitoituksesta sopiminen parantaa erikoistumiskoulutuksen valtakunnallista koordinaatiota.*

*Esimerkiksi voidaan sopia, että kukin sopijaosapuoli ottaa sisään 0–5 opiskelijaa vuodessa.*

11. Todistukset

*Ohje: Erikoistumiskoulutuksesta annetaan sen suorittaneelle todistus, josta on käytävä ilmi erikoistumiskoulutuksen nimi ja koulutuksen keskeinen sisältö. Todistuksen tarkemmasta muodosta ja sisällöstä olisi hyvä sopia, jotta eri korkeakoulujen myöntämät, samaa erikoistumiskoulutusta koskevat todistukset olisivat yhdenmukaisia.*

12. Opiskelijalta perittävän maksun suuruus

*Ohje: Korkeakoulut voivat sopia perittävän maksun suuruudesta, tai sen vaihteluvälistä.*